**Jegyzőkönyv**

**Nagykovácsi Nagyközség Önkormányzat**

**Egészségügyi és szociális bizottsági üléséről**

**Az ülés helye: Polgármesteri Hivatal**

**Az ülés időpontja:** 2015. február 17. (kedd 16:30 óra)

**Meghívottak:** Dr. Szabó András elnök, Bánóczi Margit, dr. Klein Katalin, Dvorzsák-Pintér Tünde, Karczewicz Ágnes, Kiszelné Mohos Katalin polgármester, Szemesy Barbara alpolgármester, Dr. Fegyveres-Fiskál Gábor alpolgármester, Papp István jegyző, dr. Németh Zsanett aljegyző, Dér Zsuzsanna Nagykovácsi Általános Iskola igazgató, Diószeghy Tünde Öregiskola Közösségi Ház és Könyvtár intézményvezető, Kiss Beáta Kispatak Óvoda intézményvezető.

**Megjelentek:** Dr. Szabó András elnök, Bánóczi Margit, dr. Klein Katalin, Dvorzsák-Pintér Tünde, Karczewicz Ágnes, Kiszelné Mohos Katalin polgármester, Pálné Szondy Krisztina védőnő, Baranyainé Molnár Katalin védőnő, Papp István jegyző, dr. Németh Zsanett aljegyző, dr. Zakály Erzsébet szociális ügyintéző, dr. Erdélyi-Kincses Andrea vezetői referens/jkvez.

**Dr. Szabó András elnök:** köszöntöm a megjelenteket, megállapítom, hogy az Egészségügyi és szociális bizottság (továbbiakban EÜB) 5 fővel jelen van, határozatképes. Felteszem szavazásra a kiküldött napirendi pontokat elfogadásra, aki így elfogadja, kérem, kézfeltartással jelezze. Megállapítom, hogy az EÜB 5 igen szavazattal az alábbi napirendi pontokat fogadta el:

**Napirend:**

1. **Nagykovácsi Nagyközség Önkormányzata Képviselő-testületének szociális rászorultságtól függő pénzbeli és természetbeni ellátások szabályozásáról szóló önkormányzati rendeletének megalkotása valamint Nagykovácsi Nagyközség Önkormányzatának Szervezeti és Működési Szabályzatáról szóló 10/2013. (III.01.) önkormányzati rendelet módosításáról**

Előterjesztő: Kiszelné Mohos Katalin polgármester

Előadó: Papp István jegyző

|  |  |
| --- | --- |
| **E-17/2015** | **ÜB, EÜB** |

1. **Döntés a Nagykovácsi Védőnői Szolgálat 2014. évi tevékenységéről készített beszámoló elfogadásáról**

Előterjesztő: Kiszelné Mohos Katalin polgármester

Előadó: Dr. Németh Zsanett aljegyző

|  |  |
| --- | --- |
| **E-14/2015** | **EÜB** |

1. **Döntés „Fejér György” Nagykovácsi Szociális Közalapítvány Alapító Okiratának módosításáról és egységes szerkezetű Alapító Okirat elfogadásáról**

Előterjesztő: Kiszelné Mohos Katalin polgármester

Előadó: Pataki Ildikó civil- és intézményi referens

|  |  |
| --- | --- |
| **E-15/2015** | **EÜB** |

1. **A bizottság ügyrendjének elfogadása**

Előterjesztő: Dr. Szabó András elnök

Előadó: Dr. Németh Zsanett aljegyző

1. **Egyebek:**

**1. napirendi pont:**

**Nagykovácsi Nagyközség Önkormányzata Képviselő-testületének szociális rászorultságtól függő pénzbeli és természetbeni ellátások szabályozásáról szóló önkormányzati rendeletének megalkotása valamint Nagykovácsi Nagyközség Önkormányzatának Szervezeti és Működési Szabályzatáról szóló 10/2013. (III.01.) önkormányzati rendelet módosításáról**

**Dr. Szabó András elnök:** az első napirendünk tűnik nehezebbnek, átadom a szót az előadónak.

**Papp István jegyző:** elnök úr tisztelt bizottság. Tájékoztatom önöket az előzményekről 2015. március 1 napjával jelentősen megváltozik a szociális ellátások rendszere. Új lehetőségek kerülnek az önkormányzat hatáskörébe. Valamint már meglévőket adunk át a járási hivatalnak. Ez a jogi környezeti ok, amiért az előterjesztést előkészítettük. Az előkészítés menete az volt, hogy a megváltozott jogi környezetre és a meglévő rendeletre szociális koncepció készült el. Úgy tapasztaltuk, hogy polgármester asszony az érdemieken túl is segített. A norma szöveget ennek alapján készítettük el. Fontos elmondani, hogy a lehetőségek kibővültek. A korábban erre költött pénzeszközökhöz képest az állami támogatás megnövekedett. Hadd utaljak vissza egy tegnap esti vitára, hogy szabad-e az iparűzési adó emelésben gondolkodni. Ha igen, akkor lerontjuk a támogatást. Minél nagyobb az iparűzési adó annál kevesebb támogatást kapunk. Nem hiszem, hogy részleteiben vagy támogatási nemenként szükséges lenne ismertetni a szociális rendelet-tervezetet. Van rendszeres és rendkívüli esetre, mindegyik pénzbeli és természetbeli támogatásokat tartalmaz, valamint az ifjúságot is támogatnánk. Egy dolgot emelnék, ki egy SzMSz módosítás is szükséges, a határkör gyakorlással kapcsolatos. Indoka az, hogy ezekben az ügyekben gyors, azonnali döntés szükséges, mely döntésekről a polgármester tájékoztatja a képviselő-testületet. Kérem a bizottságot, vitassa meg és támogassa a rendelet alkotást.

**Dr. Szabó András elnök**: mielőtt megkérdezném a bizottság tagjait, ugye jól látom, hogy egy ez a törvényből átvett jogi szöveg. Ebbe belejavítani csak úgy nem lehet. Tartalmilag szeretném tudni, hogy van-e ebben olyan mérlegelési lehetőség, amelyet meghagy a bizottságnak?

**Kiszelné Mohos Katalin polgármester**: pontosan meghatározottak.

**Dr. Szabó András elnök:** lehet-e döntés a támogatásokban vagy a jogosultságban? A számokon lehet-e változtatni?

**Dr. Németh Zsanett aljegyző:** a jogszabálynak az a lényege, hogy szabadon lehet meghatározni támogatásokat. Egy lehetőség halmazt kaptunk, amelyből azok lettek beépítve az új rendeletbe, amelyek a korábbi rendeletben benne voltak. Van, ami új ilyen a táboroztatás valamint a szép korúak köszöntése. Valóban az önkormányzat maga döntheti el a támogatásokat.

**Dr. Szabó András elnök:** tehát nem határozza meg konkrétan a törvény?

**Papp István jegyző:** a lehetőség bővült. A bizottság pedig a normában az eseti támogatásnál jelenik meg, ha a bizottság hoz olyan ismert támogatásra szorulót, akkor az hivatalbóli eljárásnak minősül.

**Dr. Szabó András elnök**: további kérdés, felvetés, észrevétel van?

**Bánóczi Margit bizottsági tag:** egy-két helyen lenne javaslatom. A koncepció 3. oldalán: ezentúl hivatalból is megállapítható a jogosultság, meghatározott a jövedelem határ, amely a mindenkori öregségi nyugdíjhoz viszonyított, ehhez 200 % a javaslat, de ez nem sok, esetleg ha kisebb és levesszük a százalékot, akkor a létszám változik.

**Kiszelné Mohos Katalin polgármester:** ha csökkentjük a százalékot kevesebb a jogosult, tájékoztatom a bizottságot, hogy a 2014. évi 8 millió forint támogatáshoz képest 20 millió forintot kapunk az államtól erre a feladatra.

**Papp István jegyző:** felhívom mindenki figyelmét arra, hogy ami támogatást kapunk az államtól azt el kell költeni.

**Kiszelné Mohos Katalin:** azóta felmerült bennem egy kérdés, nem tudjuk mennyi rászoruló lesz, ha elfogy a keret, mondjuk novemberben akkor mi lesz?

**Dr. Németh Zsanett aljegyző:** év közben a felhasználás függvényében lehet korrigálni a költségvetést.

**Dr. Zakály Erzsébet szociális ügyintéző:** figyelemmel kísérjük a felhasználási ütemtervet.

**Dr. Szabó András elnök:** ismerjük azokat, akik kérik, gondolom volt egy előszámítás. Ha beérkezik az első kérvények nagy része, látható hogy mennyi pénz járna, lehet módosítani ki, kaphat?

**Papp István jegyző:** az adható támogatás határa maradjon meg, csak legfeljebb kevesebb összeget adunk.

**Dr. Szabó András elnök:** aki, most beadja ő esetleg ugyanabból a kategóriából maximális összeget kaphat, míg a később igénylők esetén esetleg már csak kevesebbet tudunk adni. De az is megtörténhet, hogy szeptemberben még marad annyi, hogy lehet „hozni” további ismert rászorulókat.

**Dr. Klein Katalin bizottsági tag:** közüzemi tartozásoknál kiemelten jelenik meg az áram? Más nem lehet, például gáz?

**Papp István jegyző:** azért, mert a fűtésre külön fejezet van.

**Dr. Klein Katalin bizottsági tag:** akkor a közüzemi díj csak az áramra van?

**Papp István jegyző:** mivel az egész évben van ezért ezt illesztettük be a közüzemi díjtámogatásba, a fűtés az időszaki, de a rászoruló mindkettőt igényelheti.

**Dr. Klein Katalin bizottsági tag:** van-e szabályozva, hogy ki mennyi támogatást vehet igénybe?

**Dr. Zakály Erzsébet szociális ügyintéző:** rendszeres támogatás esetében, egyféle támogatási formánál a havi kifizetés nem haladhatja meg a 28.500,- forintot ezt a törvény szabályozza. Azonban javasolnám, hogy a rendeltből vegyük ki a 11. § (3) bekezdésből a felső határt, mert ezt a törvény nem határozza meg.

**Dr. Németh Zsanett aljegyző:** a gyakorlat fogja megmutatni, milyen szabályokat helyezzünk el benne.

**Dr. Szabó András elnök:** a polgármester döntheti el, hogy egy személy hány féle támogatást ad, korlátozhatja?

**Dr. Klein Katalin bizottsági tag:** pont a polgármester felelősségét szeretném levenni. Tudjuk, hogy van egy kör, aki megélhetési támogatásból él.

**Kiszelné Mohos Katalin polgármester:** benne maradt az a javaslatom, hogy a bizottság és az ügyintéző környezettanulmányt végezhessen. Ez alapozza meg az elutasítást.

**Papp István jegyző:** együttműködési kötelezettség is van, hogy aki, rezsi támogatást kap, az a háza környékét tartsa tisztán.

**Dr. Klein Katalin bizottsági tag:** javasolnám, hogy az egyedül élők esetén, aki gyógyszertámogatást kér, annak jogosultsági összeghatárt csökkentsük.

**Dr. Németh Zsanett aljegyző:** mindig azok járnak rosszul, akik gyermeket nevelnek, mert az egy főre jutó összeg kevesebb. A havi támogatási összeget javaslom emelni.

**Kiszelné Mohos Katalin polgármester:** azt is figyelembe kell venni, hogy egész évben minden hónapban jár.

**Papp István jegyző:** ha a saját jövedelmének a 150 %-át meghaladja, akkor, az könnyen összejön a rászorultság összege.

**Dr. Szabó András elnök:** nem összeget kellene meghatározni, hanem a gyógyszer költségének a felét adjuk támogatásként.

**Karczewicz Ágnes bizottsági tag:** ez nem jó, mert például aki cukorbeteg annak akár 60 ezer forint is lehet a havi gyógyszer költsége, és akkor 30 ezer forintot kell adunk.

**Dr. Szabó András elnök:** akit támogatunk, azt az önkormányzat ismeri, akkor legyen esetleg úgy szabályozva, hogy kap 4-5 ezer forintot, maximum a gyógyszer költéségnek a felét.

**Dr. Németh Zsanett aljegyző:** nem tudjuk a hatását, vissza kellene térni év végén erre a szabályozásra, és akkor módosítani.

**Dr. Szabó András elnök:** közgyógyellátás eddig is volt, szigorúbb feltételekkel, az a kérdés, hogy az állam által adott 20 millió forint támogatást mire használjuk fel. Elfogadom, emeljünk összeget.

**Papp István jegyző:** javaslom, hogy inkább más támogatást is adjunk, amellyel segítjük az anyagilag rászorulót.

**Karczewicz Ágnes bizottsági tag:** szó volt arról, hogy védőnők, az óvoda kap erről értesítést, azért, hogy tudjunk jelezni, ha rászorulóról szerzünk tudomást.

**Dr. Szabó András elnök:** javaslom, hogy egy fél év múlva újra vegyük fel ezt napirendre, amikor már tapasztalatok alapján lehet erről tárgyalni.

**Dr. Németh Zsanett aljegyző:** októberben már egy háromnegyed éves beszámolónál lehet erről tárgyalni.

**Dr. Szabó András elnök:** az már késő, inkább a nyári szünet előtti képviselő-testületi ülés előtt kapjunk tájékoztatást, akkor a felhasználásról is lesznek adatok. Van-e még egyéb észrevétel? Ha nincs, felteszem szavazásra a módosító indítványainkat, aki, ezzel egyetért, kérem, kézfeltartással jelezze.

**Megállapítom, hogy Nagykovácsi Nagyközség Önkormányzat Egészségügyi és szociális bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**EGÉSZSÉGÜGYI ÉS SZOCIÁLIS BIZOTTSÁGA**

**4/2015. (II. 17.) HATÁROZATA**

Nagykovácsi Nagyközség Önkormányzat Egészségügyi és szociális bizottsága a Nagykovácsi Nagyközség Önkormányzata Képviselő-testületének szociális rászorultságtól függő pénzbeli és természetbeni ellátások szabályozásáról szóló önkormányzati rendeletének megalkotását a következők szerint javasolja:

1. A rendelet-tervezet 8.§ (3) bekezdése az alábbiak szerint módosuljon: *A gyógyszerkiadások viseléséhez nyújtott rendszeres támogatás a kérelem benyújtásától számított minden év december 31. napjáig állapítható meg, összege az igazolt gyógyszerköltség, de nem haladhatja meg a havi* ***8.000.- Ft-ot.***
2. A rendelet-tervezet 11. § (3) bekezdése az alábbiak szerint módosuljon: *A rendkívüli települési támogatás minimális összege 5.000.- Ft. Egy család részére rendkívüli települési támogatás egy naptári éven belül legfeljebb 100.000.- Ft összegben adható.* Ezen módosítással kikerülne a rendkívüli települési támogatás egyedi esetben adható maximális összege.

**Határidő:** azonnal

**Felelős**: EÜB elnöke

**Dr. Szabó András elnök:** a rendelet-tervezetet egyben teszem fel a szavazásra, aki a módosításokkal elfogadásra javasolja, kérem, kézfeltartással jelezze.

**Megállapítom, hogy Nagykovácsi Nagyközség Önkormányzat Egészségügyi és szociális bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**EGÉSZSÉGÜGYI ÉS SZOCIÁLIS BIZOTTSÁGA**

**5/2015. (II. 17.) HATÁROZATA**

Nagykovácsi Nagyközség Önkormányzat Egészségügyi és szociális bizottsága megtárgyalásra és elfogadásra javasolja a Képviselő-testületnek Nagykovácsi Nagyközség Önkormányzata Képviselő-testületének szociális rászorultságtól függő pénzbeli és természetbeni ellátások szabályozásáról szóló önkormányzati rendeletének megalkotását valamint Nagykovácsi Nagyközség Önkormányzatának Szervezeti és Működési Szabályzatáról szóló 10/2013. (III.01.) önkormányzati rendelet módosítását

**Határidő:** azonnal

**Felelős**: EÜB elnöke

**2. napirendi pont:**

**Döntés a Nagykovácsi Védőnői Szolgálat 2014. évi tevékenységéről készített beszámoló elfogadásáról**

**Dr. Szabó András elnök:** átadom a szót az előadónak.

**Dr. Németh Zsanett aljegyző:** tisztelt bizottság ez egy szokásos feladat a védőnők részére a szakmai beszámoló elkészítése. A jelenlévők szeretnének e kiegészítést.

**Pálné Szondy Krisztina védőnő:** köszönöm nem kívánok kiegészítést tenni, ha kérdés van, szívesen válaszolok.

**Dr. Szabó András elnök**: további kérdés van? Ha nincs, felteszem szavazásra az 2. napirendi pont elfogadását, aki a határozati javaslatban foglaltakkal egyetért, kérem, kézfeltartással jelezze.

**Megállapítom, hogy Nagykovácsi Nagyközség Önkormányzat Egészségügyi és szociális bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**EGÉSZSÉGÜGYI ÉS SZOCIÁLIS BIZOTTSÁGA**

**6/2015. (II. 17.) HATÁROZATA**

Nagykovácsi Nagyközség Önkormányzat Egészségügyi és szociális bizottsága megtárgyalásra és elfogadásra javasolja a Képviselő-testületnek a Nagykovácsi Védőnői Szolgálat 2014. évi tevékenységéről készített beszámoló elfogadására vonatkozó határozati javaslatot

**Határidő:** azonnal

**Felelős**: EÜB elnöke

**Kiszelné Mohos Katalin polgármester:** annyit kértem az Öregiskola intézmény vezetőtőjétől is, hogy röviden, szóban foglalja össze a beszámolót a képviselő-testület előtt, ezt kérem a védőnőktől is.

**Dr. Szabó András elnök:** szeretném megtudni, mennyire publikus ez a beszámoló?

**Papp István jegyző:** nyilvános fent van a honlapon.

**Dr. Klein Katalin bizottsági tag:** olvastam a beszámolójukban, hogy több igényük is van, mi lenne a kéréseik közül a legfontosabb?

**Pálné Szondy Krisztina védőnő:** folyamatossá tettük az informatikai rendszer javítását, köszönjük a segítséget. Felsoroltunk több dolgot is. Abban gondolkodtam, hogy negyedik védőnő is érkezik, akkor fontos lenne hallásvizsgáló készülék is, mely az iskolai szűrővizsgálat mellett párhuzamosan a kisebb gyermekek hallás vizsgálatát biztosítaná. Vannak apróságok is, például a gyermek vérnyomásmérő. Javasoltuk az AMBU babát.

**Dr. Szabó András elnök:** úgy tudom, az általános iskola rendelkezik AMBU babával, nem lehet elkérni az iskolától?

**Pálné Szondy Krisztina védőnő:** megkérdeztük, de az egy felnőtt AMBU baba, nekünk pedig gyermekre lenne szükség.

**Baranyayné Molnár Katalin védőnő:** a bútorok tekintetében, szükség lenne íróasztalokra, mert amit most használunk, az az Inkubátorházé.

**Pálné Szondy Krisztina védőnő:** az idei költségvetésbe nem tudtuk tervezni és a beszámoló is előbb készült, mint ahogy átköltöztünk az óvodába. Ott üres helységben vagyunk. Hiányzik egy zárható szekrény, amelyben a kartonokat tárolnánk.

**Kiszelné Mohos Katalin polgármester:** amikor beköltöztem a szobába, akkor két vagy három zárható szekrény is ki lett rakva, amely alkalmas lenne kartonozó szekrénynek. Ha több minden is hiányzik, akkor kérünk listát, árral, mi kell a működéshez, ami feltétlenül hiányzik, de csak az ideiglenes helyetekre, az óvodába, mert a bölcsődei berendezés még nem jöhet szóba.

**Dr. Szabó András elnök:** javaslom, hogy a polgármester asszony vizsgálja meg az igényeket, és mivel ebben nekünk nem kell dönteni tárgyaljuk a következő napirendet.

**3. naprendi pont**

**Döntés „Fejér György” Nagykovácsi Szociális Közalapítvány Alapító Okiratának módosításáról és egységes szerkezetű Alapító Okirat elfogadásáról**

**Dr. Szabó András elnök:** átadom a szót az előadónak.

**Papp István jegyző**: az elmúlt képviselő-testületi ülésen a képviselők megválasztották a közalapítvány új kuratóriumi tagjait és az ellenőrző bizottság tagjait. Ezt át kell vezetni az alapító okiratban, azonban a képviseleti jogosultságot és a pénzfelvételi jogosultságot is meg kell jelölni, ezért szükséges az alapító okirat módosítása. Érdemi határozati döntésre nincs szükség.

**Kiszelné Mohos Katalin polgármester:** annyi tájékoztatást szeretnék adni, hogy a szeptemberi döntést a bíróság januárban jegyezte be a megküldött végzése alapján. Most nem tudom, ki fizetheti ki a benyújtott számlát.

**Dr. Szabó András elnök:** ha beadásra kerül az alapító okirat módosítás, annak alapján már csak technikai kérdés a pénzfelvétel. Most azt gondolom, hogy van nagyobb szociális támogatási keretünk, akkor a bejegyzés ideéig át tudjuk hidalni ezt a problémát. Amennyiben további kérdés nincs, felteszem szavazásra az 3. napirendi pont elfogadását. Kérem, aki a határozati javaslattal egyetért, kézfeltartással jelezze.

**Megállapítom, hogy Nagykovácsi Nagyközség Önkormányzat Egészségügyi és szociális bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**EGÉSZSÉGÜGYI ÉS SZOCIÁLIS BIZOTTSÁGA**

**7/2015. (II. 17.) HATÁROZATA**

Nagykovácsi Nagyközség Önkormányzat Egészségügyi és szociális bizottsága megtárgyalásra és elfogadásra javasolja a Képviselő-testületnek a „Fejér György” Nagykovácsi Szociális Közalapítvány Alapító Okiratának módosítására és egységes szerkezetű Alapító Okirat elfogadására vonatkozó határozati javaslatot

**Határidő:** azonnal

**Felelős**: EÜB elnöke

**4. napirendi pont**

**A bizottság ügyrendjének elfogadása**

**Dr. Szabó András**: még van egy napirendünk a bizottság ügyrendje, amelyet többször megkaptunk átadom a szót az előadónak.

**Dr. Németh Zsanett aljegyző:** az ügyrend megalkotására az Mötv és az önkormányzat SzMSz-e kötelezi a bizottságot, ennek alapján készült el a saját működésére vonatkozó szabályzat. A bizottsági ülések összehívása, ülésvezetésre vonatkozó szabályokat tartalmazza, arra törekedtünk, hogy hasonló szabályzatot fogadjanak el a bizottságot.

**Dr. Szabó András elnök:** ki felügyeli a szabályzattól való eltérést?

**Dr. Németh Zsanett aljegyző:** a jegyző és az aljegyző.

**Dr. Szabó András elnök:** tehát az ügyrendet be kell tartani.

**Dr. Németh Zsanett aljegyző:** a bizottság saját magának határozza meg az ügyrendjét, amit be kell tartani.

**Dr. Szabó András elnök**: felteszem szavazásra az 4. napirendi pont elfogadását. Kérem, aki a határozati javaslattal egyetért, kézfeltartással jelezze.

**Megállapítom, hogy Nagykovácsi Nagyközség Önkormányzat Egészségügyi és szociális bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**EGÉSZSÉGÜGYI ÉS SZOCIÁLIS BIZOTTSÁGA**

**8/2015. (II. 17.) HATÁROZATA**

Nagykovácsi Nagyközség Önkormányzat Egészségügyi és szociális bizottsága úgy dönt, hogy elfogadja a határozat mellékletében szereplő bizottsági ügyrendjét.

**Határidő:** azonnal

**Felelős**: EÜB elnöke

**5. napirendi pont**

**Egyebek:**

**Dr. Szabó András elnök:** valakinek van-e valamilyen elmaradt előterjesztése, ha nincs az ülést 17.30 órakor bezárom.

K.m.f.

 dr.Szabó András dr.Klein Katalin

 elnök tag